SK Úradný vestník Európskej únie C 158/5

Zverejnenie žiadosti o zápis do registra podľa článku 6 odsek 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2006/C 158/03)

Toto zverejnenie poskytuje právo vzniesť námietku podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov odo dňa uverejnenia tejto žiadosti.

ZHRNUTIE

NARIADENIE RADY (ES) č. 510/2006

Žiadosť o zápis do registra podľa článku 5 a článku 17 odsek 2

„CORDERO DE NAVARRA“ ALEBO „NAFFAROAKO ARKUMEA“

Č. ES: ES/0212/17.10.2001

CHOP ( ) CHZO ( X )

Predložený doklad je zhrnutie informatívneho charakteru. Záujemcovia o podrobnejšie informácie môžu požiadať o kompletnú verziu špecifikácie výrobku vnútroštátne úrady uvedené v odseku 1 alebo Európsku komisiu (1).

1. Príslušný orgán v členskom štáte:

Názov: Subdirección General de Sistemas de Calidad Diferenciada-Dirección General de Alimentación/Secretaría General de Agricultura y Alimentación del Ministerio de Agricultura, Pesca y Alimentación Adresa: Paseo de la Infanta Isabel, 1 E-28071 Madrid Telefón: (34) 913 47 53 94 Fax: (34) 913 47 54 10 E-mail: sgcaproa@mapya.es

2. Skupina žiadateľov:

Názov: Grupo de trabajo del Cordero de Navarra Adresa: Avenida Serapio Huici, 22 Edificio Peritos E-31610 Villava Navarra Telefón: (34) 948 01 30 40 Fax: (34) 948 01 30 41 E-mail: — Zloženie: Výrobcovia/Spracovatelia ( X ) Iné kategórie ( )

Pracovná skupina zahŕňa organizácie a združenia výrobcov, ako aj spracovateľov: Instituto Técnico y de Gestión Ganadero (Technický a správny dobytkársky inštitút), Sindicato Agrario Unión de Agricultores y Ganaderos de Navarra (Agrárny syndikát Jednota poľnohospodárov a chovateľov dobytka Navarra), Sindicato Agrario E.H.N.E. (Poľnohospodársky syndikát E.H.N.E.), Asociación de Criadores de Raza Navarra (Združenie chovateľov plemena Navarra), Asociación de Criadores de ovino de raza Lacha de Navarra (Združenie chovateľov oviec plemena Navarrská Lacha), Matadero La Protectora (Bitúnok La Protectora), Sección de ovino de la Cooperativa del Vacuno de Navarra (Oddelenie chovu oviec Dobytkárskeho družstva Navarra), Asociación Comercial Ovina de Navarra (Obchodné združenie chovu oviec Navarra)

3. Typ výrobku:

Trieda 1.1. Čerstvé jahňacie mäso

4. Špecifikácia výrobku (popis výrobku podľa článku 4 odsek 2):

4.1 Názov výrobku: „Cordero de Navarra“ alebo „Nafarroako Arkumea“

4.2 Opis: Zemepisné označenie sa vzťahuje na jahňatá čistokrvných plemien Navarra a Lacha, ktoré sa predávajú ako čerstvé mäso.

Rozoznávame dve odlišné kategórie, jahňa Lechal a jahňa Ternasco.

Jahňa Lechal: samec alebo samica plemien Lacha alebo Navarra, dojčené materským mliekom bahníc až do chvíle zabitia, s váhou jatočného tela od 5 do 8 kg pri plemene Lacha a od 6 do 8 kg pri plemene Navarra (s hlavou a vnútornosťami).

Jahňa Ternasco: samec alebo samica plemena Navarra, dojčené materským mliekom bahníc minimálne 45 dní od narodenia, s váhou jatočného tela od 9 do 12 kg (bez hlavy a vnútorností).

Podľa klasifikačného modelu Spoločenstva pre jatočné telá jahniat (nariadenie (EHS) č. 2137/92 a nariadenie č. (EHS) 461/93) sa schváli iba „prvá“ kvalitatívna trieda v kategóriách „A“ a „B“ pri jahňatách Lechal a v kategóriách „B“ a „C“ pri jahňatách Ternasco.

Jatočné telá musia okrem iného spĺňať tieto podmienky:

JAHŇATÁ LECHAL: Vrstva tuku na povrchu: slabá alebo priemerná (stupeň 2-3 podľa nariadenia (EHS) č. 2137/92 a nariadenia (EHS) č. 461/93, v ktorých sa stanovuje model Spoločenstva pre klasifikáciu jatočných tiel jahniat. Farba mäsa: perleťovo biela a bledoružová. Vlastnosti mäsa: krehké, vysoká šťavnatosť, jemná svalovina a charakteristická chuť.

JAHŇATÁ TERNASCO: Vrstva tuku na povrchu: slabá alebo priemerná (stupeň 2-3 podľa nariadenia (EHS) č. 2137/92 a nariadenia (EHS) č. 461/93, v ktorých sa stanovuje model Spoločenstva pre klasifikáciu jatočných tiel jahniat. Farba mäsa: bledoružová. Vlastnosti mäsa: krehké, so začínajúcim prenikaním tuku do vnútrosvalovej úrovne, vysoká šťavnatosť, jemná svalovina a charakteristická chuť.

4.3 Zemepisná oblasť: Oblasť chovu jahniat zahŕňa celé územie Navarry, pričom plemeno Lacha sa chová na severnej polovici územia a plemeno Navarra na celom území Navarry, s výnimkou severozápadnej časti územia.

4.4 Dôkaz o pôvode: Na kontrolu pôvodu výrobku sa použijú tri potvrdenia: jedno od chovateľských prevádzok dodávajúcich jahňacinu; ďalšie od spracovateľov čerstvého jahňacieho mäsa a posledné od zariadení, v ktorých sa uskutočňuje spracovanie produktu.

Všetky jahňatá budú označené ušnou značkou, ktorá bude obsahovať číslo chovateľskej prevádzky, kde jahňa žilo od narodenia do odstavenia (25-30 dní pre plemeno Latxa a 40-45 dní pre plemeno Navarra). Značku musí mať jahňa až do chvíle zabitia. Jahňatá z každého chovu musí pri príchode na bitúnok sprevádzať doklad (zdravotné osvedčenie) s číslom prevádzky a s počtom chovaných oviec, ako aj s uvedením plemena a veku.

Doplní sa o doklad o narodení, v ktorom sa uvedú údaje súvisiace s chovom a ostatnými zvieratami. Všetky tieto informácie sa odošlú Regulačnej rade.

V prípade, že je miesto chovu zvieraťa iné ako miesto narodenia, prekontrolujú sa údaje v kúpno-predajnej zmluve predloženej chovateľom a následne sa pošlú Regulačnej rade.

Na bitúnku sa preverí, či jahňatá pochádzajú z registrovaných chovov. Aby bolo možné zabezpečiť spätnú vysledovateľnosť pôvodu mäsa, jatočné telá, ktoré spĺňajú podmienky bodu 4.2 tohto zhrnutia, sa označia očíslovanými etiketami vydanými Regulačnou radou. Podobne aj v miestnosti na rozrábanie mäsa sa každý kus označí očíslovanou etiketou.

Inšpektor CHZO vykoná na zvieratách skúšku ante-mortem a preverí aj sprievodné doklady, v ktorých skontroluje uvedené plemeno, preverí značku ako aj skutočnosť, či je pôvodný chovateľ zapísaný do CHZO. Zvieratá, ktoré sa nebudú dať identifikovať, alebo zvieratá, ktoré nepochádzajú z registrovaných chovov, sa od zásielky oddelia, keďže nepatria pod pôsobnosť CHZO. Jahňatá z registrovaných chovov sa zabíjajú oddelene, aby sa zaručila možnosť spätnej vysledovateľnosti pôvodu.

Spätná vysledovateľnosť pôvodu

Zvieratá z registrovaných chovov sa označia etiketou bitúnku, na ktorej sa uvedie váha. Inšpektori CHZO roztriedia jahňatá v súlade s kritériami CHZO (hmotnosť, farba, tuk), údaje sa poznamenajú a označia sa vyhovujúce kusy.

Možnosť spätnej vysledovateľnosti pôvodu sa počas rozrábania tiel jahniat Lechal zaručí pomocou 4 etikiet CHZO umiestnených na končatinách, jedna na každú štvrtinu jatočného tela, s kontrolným číslom CHZO. V prípade jahniat Ternasco sa možnosť spätnej vysledovateľnosti pôvodu zaručí pečaťou z potravinárskeho farbiva, ktorá bude tiahnuť od krku až po chvost, a každé jatočné telo bude mať samostatnú etiketu CHZO.

4.5 Spôsob chovu: Jahňatá chránené CHZO musia pochádzať od takých oviec, ktoré sú počas reprodukčného cyklu chované v extenzívnom alebo poloextenzívnom režime, pričom sa na ich kŕmenie využívajú pastviny a iné prírodné rastlinné zdroje v závislosti od zaužívanej praxe v príslušnej zemepisnej zóne.

Vo väčšine chovov oviec plemena Latxa sa praktizuje „transterminancia“, (86 %), ktorá spočíva v presunoch na malé vzdialenosti medzi údolím a blízkymi vrchmi. Tento systém je založený na využívaní obecných horských pastvín v lete a na jeseň, na využívaní lúk v októbri a novembri a na ustajnení v košiaroch počas zvyšku roka. V košiaroch sú ovce dokrmované konzervovaným krmivom (seno z lucerny, z trávy alebo ovsa – vika) a prírodným zeleným krmivom (obilniny a strukoviny).

Niektoré chovy oviec plemena Navarra používajú vertikálnu transhumanciu (presúvanie medzi horskými oblasťami a oblasťami nížin) alebo horizontálnu transhumanciu s dlhými presunmi, ale v súčasnosti sa viac využíva „transterminancia“ a ustajnenie v košiaroch. Rozlišujeme tri typy chovov prispôsobených danej oblasti: 1) systém „dolina – prístav“ v Pyrenejskej oblasti, ktorý využíva vysokohorské pastviny v lete, 2) „transterminancia“ v obilných oblastiach, ktorá využíva spásanie strnísk a nízkych lesných porastov a 3) pastva v zavlažovaných oblastiach, na mnohorastlinných kultivovaných lúkach. V prvých dvoch prípadoch sa v obdobiach nedostatočných zdrojov (obyčajne v zime) prikrmuje senom, slamou a zeleným krmivom (kukurica, jačmeň). V zavlažovaných oblastiach sa na doplnenie stravy oviec využívajú aj výhonky lucerny, spásajú sa strniská a prikrmuje sa zvyškami z polí po žatve.

Jahňatá Lechal sa dojčia materským mliekom bahníc až do zabitia (25-30 dní pri plemene Latxa a 40-45 dní pri plemene Navarra), pričom hmotnosť jatočného tela v tom čase dosiahne 5-8 kg.

Jahňatá Ternasco sa dojčia minimálne do 45. dňa života. Keď prejdú na vykrmovanie, dojčenie sa nahradí bielou obilnou slamou a koncentrátom pripraveným na báze obilnín, strukovín, vitamínov a minerálov. Jahňatá, ktoré neboli odstavené po 45 dňoch, dostávajú okrem už uvedeného prikrmovania aj materské mlieko. V čase zabitia dosahujú jatočné telá hmotnosť od 9 do 12 kg.

Koncentrovaná strava nesmie obsahovať žiadny vedľajší produkt rastlinného pôvodu, ktorý by nepochádzal z obilnín alebo strukovín, ani močovinu.

Je prísne zakázané používať látky, ktoré by mohli narušiť bežný rytmus rastu a rozvoja zvierat.

Jahňatá sa dopravia na bitúnok, kde sa zabijú a spracujú. Jatočné telá sa získavajú v schválených bitúnkoch navarrského autonómneho spoločenstva.

4.6 Súvislosti: O dôležitosti jahňacieho mäsa pre navarrskú populáciu nemožno pochybovať, keďže jahňacina je hlavnou zložkou ľudovej kuchyne tejto krajiny. Nespočetné záznamy najrôznejších gastronómov a historikov chválili výnimočnosť navarrskej jahňaciny po dlhé stáročia.

Zachovali sa aj historické doklady, ktoré vypovedajú o konzumovaní jahňaciny navarrským obyvateľstvom, v kláštoroch a na kráľovskom dvore v stredoveku.

Tradícia je dodnes veľmi živá a veľmi zaujímavé sú zmienky gastronómov o znamenitosti navarrského jahňacieho mäsa zo začiatku, polovice i konca XX. storočia. Ako príklad uveďme hodnotenie Cristina Álvareza, známeho ako „Caius Apicius“: „Sláva navarrskej jahňaciny, a to hlavne z oblasti Pamplony, je zaslúžená. Jahňacina je možno najtradičnejšie mäsové jedlo z navarrskej kuchyne. Kvalita jahňacieho mäsa, nevyhnutná podmienka kulinárskeho úspechu, je absolútne zaručená.“

Čo sa týka prepojenia plemien oviec „Navarra“ a „Lacha“ s geografickou oblasťou, je dokázané, že ich prepojenie existovalo v Navarre už od predhistorických čias. Mnohokrát využívali tie isté pasienky a lúky a mnohokrát sa spoločne presúvali do iných oblastí, ktoré mali rovnaké typické charakteristiky.

Od čias Rimanov, cez stredovek až po modernú dobu sa v Navarre zachovali ovčiarske salaše, ktorých sa nedotkli ani obrovské zmeny ovplyvňujúce vidiecky život v našom storočí.

4.7 Kontrolný orgán:

Názov: Instituto de Calidad Agroalimentaria de Navarra (ICAN) Adresa: Avenida Serapio Huici, 22 Edificio Peritos E-31610 Villava Navarra Telefón: (34) 948 01 30 45 Fax: (34) 948 07 15 49 E-mail: —

4.8 Označenie etiketou: Jatočné telá oviec chránených CHZO musia mať etiketu alebo zadnú etiketu, ktorá je očíslovaná a vydaná Regulačnou radou. Musí obsahovať poznámku: „Chránené označenie pôvodu“„Cordero de Navarra“ alebo „Nafarroako Arkumea“. („Indicación Geográfica Protegida Cordero de Navarra o Nafarroako Arkumea“.)

Existujú tri typy etikiet pre tri typy chráneného chovu oviec: 1) „raza Navarra, ternasco“ (plemeno Navarra, Ternasco), 2) „raza Navarra lechal“ (plemeno Navarra, Lechal), a 3) „raza Latxa lechal“ (plemeno Latxa, Lechal). Na každom type etikety sa musí uviesť kontrolné číslo a pečať s logom CHZO. Okrem toho sa uvádza aj plemeno a, ak ide o jahňatá Lechal alebo Ternasco, označenie sa uskutoční na podklade modrej farby (plemeno Navarra, Ternasco), žltej farby (plemeno Navarra, Lechal) alebo červenej farby (plemeno Latxa, Lechal).

4.9 Vnútroštátne právne požiadavky:

— Zákon 25/1970 z 2. decembra, Štatút viníc, vína a alkoholických nápojov.

— Dekrét 835/1972 z 23. marca, Zákonné nariadenie 25/1970.

— Príkaz z 25. januára 1994, ktorým sa spresňuje spojitosť medzi španielskou právnou úpravou a nariadením (EHS) 2081/92, pokiaľ ide o označenie pôvodu a zemepisné označenia poľnohospodárskych výrobkov a potravín.

— Kráľovský dekrét 1643/99 z 22. októbra, ktorým sa upravuje postup pri predkladaní žiadostí na zapísanie Chráneného označenia pôvodu (CHOP) a Chráneného zemepisného označenia (CHZO) do Registra Európskeho spoločenstva.

(1) Európska komisia, Generálne riaditeľstvo pre poľnohospodárstvo a rozvoj vidieka, Politika kvality poľnohospodárskych výrobkov, B-1049 Brusel.